《次韵晁无斁夏雨》
宋代·陈师道

咫尺隔山海，作书问如何。
蚁垤既畜粮，蛙窟如鸣鼍。
积暑复一雨，斧斫仍手摩。
钩窗欲悬麻，出门已横河。
人言月离毕，未必致滂沱。
东皋繁草木，兰文不同科。
惊鱼畏密罟，独鸟鸣南柯。
稍无虫飞喧，复觉蝉语多。
因声作好恶，与物殊未和。
卧闻夜来雨，归种故山禾。
百年须下泽，万里付长罗。
先生断百好，尚以诗作魔。
缩子万言手，听渠七字哦。
室迩人则远，燕默劳者歌。
思君得老瘦，触热生积痾。

作者简介：陈师道（1053～1102）北宋官员、诗人。字履常，一字无己，号后山居士，汉族，彭城（今江苏徐州）人。元祐初苏轼等荐其文行，起为徐州教授，历仕太学博士、颖州教授、秘书省正字。一生安贫乐道，闭门苦吟，有“闭门觅句陈无己”之称。陈师道为苏门六君子之一，江西诗派重要作家。亦能词，其词风格与诗相近，以拗峭惊警见长。但其诗、词存在着内容狭窄、词意艰涩之病。著有《后山先生集》，词有《后山词》。